**מכרז פומבי ממוכן דו-שלבי מספר 25/25**

**לאספקת פתרון לממשק דיווח טפסים לבנק ישראל**

1. בנק ישראל (להלן: "**הבנק**") מזמין בזה הצעות לאספקת פתרון לדיווח טפסים לבנק ישראל (להלן: "**המערכת**") וכן במתן שירותי יישום, אחריות ותחזוקה למערכת (להלן: "**שירותי יישום**", "**שירותי אחריות**", ו-"**שירותי תחזוקה**", וביחד עם שירותי ההתקנה - "**השירותים**"), הכל על פי האיפיון המפורט במסמך הגדרת השירותים המצורף כחלק ד למסמכי המכרז (להלן: "**המיפרט**") וכמתואר להלן.
2. השירותים הנדרשים יכללו, בין היתר:
	1. התקנה ואספקת זכויות שימוש במערכת לדיווח טפסים (להלן: "**המערכת המוצעת**") לבנק ישראל, בהתאם לסוגי המשתמשים והתצורה שייקבעו על ידי הבנק.
	2. הכנת איפיון מפורט, התקנה, הקמת ממשקים, יישום, מימוש כל תהליכי העבודה הדרושים לבנק, בדיקות, הטמעה והדרכה על גבי המערכת המוצעת.
	3. יצירת הטופס עבור פרויקט לדיווח נתונים ישירים (פנד"ה), לרבות הקמת מערך ההרשאות, המשתמשים והמדווחים, כלל הבקרות לטופס וכלל התהליכים העסקיים והטכנולוגיים משלב הדיווח בממשק ועד לשלב אינטגרציית הנתונים למערכות בתוך הבנק, לפי הפירוט בנספחים למכרז.
	4. מתן שירותי תחזוקה שוטפים למערכת המוצעת, הכוללים אספקת רישוי, תוספות, שינויים ושיפורים במערכת (ככל שיידרשו), אחריות ותחזוקה.
3. במסגרת ההצעה, על המציע להציע מנהל פרויקט מטעמו (להלן: "**מנהל הפרויקט**"), העומד בתנאי הסף המפורטים בסעיף 6.4 להלן.
4. במהלך ההתקשרות הזוכה יידרש להפעיל צוות מקצועי שיעבוד מול הבנק, שיאושר על ידי הבנק מראש ובכתב ואשר חבריו יהיו בעלי ניסיון במערכת ובעלי ניסיון בעבודה בפרויקט בהיקף דומה , בהתאם למפורט בסעיף 4 בחלק ד למסמכי המכרז.
5. תקופת ההתקשרות היא ל3 שנים (כפוף לאפשרות הבנק בהסכם ההתקשרות לקצרה). כמו כן, הבנק רשאי לממש אופציה להאריך את תקופת ההתקשרות מעת לעת בין לשירותים מסוימים הנכללים במכרז ובין לכל הכלול בו, עד לשבע שנים נוספות. כמו כן, הבנק רשאי לרכוש בתקופת ההסכם שירותים נוספים מהזוכה בהתאם לזכויות ברירה המפורטות בהסכם ההתקשרות.
6. רשאי להשתתף במכרז כל גורם אשר עומד במועד האחרון להגשת ההצעות במכרז בכל הדרישות המפורטות להלן:
	1. המציע הוא תאגיד המאוגד כדין בישראל, וברשותו כל האישורים והתצהירים הדרושים לפי חוק עסקאות גופים ציבוריים, התשל"ו-1976.
	2. המציע הוא יצרן המערכת המוצעת, או נציג מורשה מטעם היצרן לאספקה, התקנה, הטמעה ותחזוקה של המערכת המוצעת.
	3. המציע התקין באופן מלא את המערכת המוצעת, בשני ארגונים לפחות, ובכל אחד מהם מתקיימים התנאים המצטברים הבאים:
		1. הארגון הוא ארגון ציבורי, או גוף פיננסי .
		2. התקנת המערכת הסתיימה במהלך השנים 2021-2025 ונמצאת בסביבת ייצור (production) חצי שנה לפחות .
		3. המערכת משמשת לקליטת 500 טפסים בחודש לפחות, מ-50 מדווחים מחוץ לארגון לפחות.
	4. מנהל הפרויקט המוצע מטעם המציע, ניהל שני פרויקטים לפחות של הטמעת המערכת המוצעת, ובכל אחד מהם מתקיימים התנאים המצטברים הבאים:
		1. הפרויקט נעשה בארגון ציבורי או גוף פיננסי
		2. הפרויקט נעשה במהלך השנים 2017-2025 (מתחילתו ועד להתקנה והטמעת המערכת בסביבת ייצור (production) ).
	5. המציע מעסיק שלושה נותני שירותים לפחות (כעובדים או כפרילנסרים), וכל אחד מהם עומד בתנאים המצטברים הבאים:
		1. הועסק אצל המציע במשך שישה חודשים רצופים לפחות, במהלך השנים 2023- 2025.
		2. בעל ניסיון של שנתיים לפחות בהטמעה ובתחזוקה של המערכת המוצעת.

לעניין תנאי סף 6.3 ו-6.4 :

**"ארגון ציבורי" -** משרד ממשלתי, תאגיד ממשלתי, רשות מקומית, תאגיד עירוני, קופת חולים, מוסד להשכלה גבוהה כהגדרתו בחוק חובת המכרזים, תשנ"ב-1992, וכל "גוף מתוקצב" כהגדרתו בסעיף 21 לחוק יסודות התקציב, תשמ"ה-1985.

**"גוף פיננסי"-** כהגדרתו בחוק בנק ישראל, התש"ע-2010.

**"טופס"-** יחידת מידע דיגיטלית המשמשת לאיסוף, הזנה, תיעוד ודיווח של נתונים מובנים או חצי מובנים ומורכבת משדות מוגדרים מראש (כגון טקסט חופשי, תאריכים, מספרים, בחירה מרשימה, חתימה דיגיטלית וכן').

1. רק הצעה שתזכה בניקוד איכות מינימלי כמפורט במסמכי המכרז, תוכל לזכות במכרז.
2. ההצעות למכרז יוגשו במערכת מכרזים אלקטרונית, כמפורט בסעיף **5** לחלק א למסמכי המכרז. לתשומת לב המציע הרישום המקדים למערכת המכרזים האלקטרונית ומגבלות גודלי הקבצים שניתן לטעון למערכת.
3. המועד האחרון להגשת ההצעות הוא ‏יום רביעי 21 מאי 2025 , בשעה 12:00.
4. מסמכי המכרז במלואם נגישים באתר האינטרנט של בנק ישראל שכתובתו: [www.boi.org.il](http://www.boi.org.il), תחת "מכרזים והתקשרויות", וניתן להוריד אותם משם.
5. הודעה זו מתפרסמת גם באתר הבנק, בעברית ובערבית. יחד עם זאת הנוסח המחייב הוא הנוסח בשפה העברית. לבירורים ניתן לפנות בטלפון 02-6552838 או בדוא"ל tenders@boi.org.il.
6. הבנק רשאי, בכל עת לפני המועד האחרון להגשת ההצעות, להכניס שינויים במסמכי המכרז (לרבות שינוי מועדים, תנאי סף ופרטים אחרים, מיוזמתו או כתשובה לשאלות המציעים). כל שינוי יהיה בכתב, יפורסם באתר האינטרנט של הבנק ויובא לידיעת כל הגורמים שפנו בשאלות הבהרה, ואם נערך כנס מציעים - למי שלקח בו חלק.

**הבנק אינו חייב לקבל את ההצעה הזולה ביותר, או הצעה כלשהי**

**במקרה של סתירה או אי התאמה בין מודעה זו לבין מסמכי המכרז, יגברו הוראות מסמכי המכרז**